Disidentja koreanoveriore: Kim Jong Un i ri dhe pa përvojë
Ish-agjentja e Koresë së Veriut jep një pasqyrim të rrallë të mënyrës se si funksionon ky vend.
Ndërkohë që tensionet në Gadishullin Korean po shkallëzohen pasi Pheniani u ka kërkuar të huajve të largohen, shumë qeveri po përpiqen të kuptojnë arsyet e provokimieve të vendit komunist ndaj fqinjëve dhe vendeve të tjera. Analistët kanë shprehur pikëpamje të ndryshme lidhur me arsyet se pse udhëheqësi i ri i Koresë së Veriut Kim Jong Un është përqëndruar në forcimin e ushtrisë se sa për të përmirësuar gjendjen e popullit të tij të varfër. Një ish-agjente e Koresë së Veriut e cila tani jeton në Korenë e Jugut ka dhënë një pasqyrim të rrallë të mënyrës se si funksionon ky shtet i fshehtë dhe udhëheqësi i tij i ri. Kim Hyun Hee foli për televizionin ABC të Australisë në një vend të fshehtë. Ajo ka ndihmuar në vendosjen e një bombe në një avion të Koresë së Jugut në vitin 1987 që vrau 115 persona. Autoritetet koreanojugore e kapën dhe e dënuan me vdekje. Por ajo u fal me arsyen se ishte e manipuluar nga veriu. Zonja Kim thotë se kërcënimet e Kim Jong Un-it bëhen për arsye të caktuara. Disa analistë janë dakord me këtë vlerësim. Suzanne DiMaggio, eksperte në organizatën Shoqëria e Azisë, thotë se regjimi koreanoverior është kryesisht në kërkim të mënyrave për të mbajtur pushtetin. Analistët ushtarakë thonë se pavarësisht nga kërcënimet, ushtria e Koresë së Veriut e cila përbëhet nga 1.2 milionë njerëz nuk po tregon shenja të përgatitjes për luftë. Por ata thonë se Pheniani mund të angazhohet në disa veprime provokuese, si hedhja e një rakete ose realizimi i një prove me armë bërthamore, për të shënuar ditëlindjen e themeluesit të Koresë së Veriut dhe gjyshit të udhëheqësit aktual, Kim Il Sung.